Imtella' Novembru 9, 2021 Il-Pulizija Awstraljana qed tinvestiga jekk kienx hemm persuni oħra involuti fil-ħtif ta' Cleo Smith, it-tifla Awstraljana ta' erba' snin li għebet meta kienet ma' ommha u missierha waqt li kienu camping. L-għejbien tat-tifla wassal biex saret tfittxija intensiva mill-pulizija sakemm tmintax-il jum wara nstabet f'dar ta' raġel f'Carnarvorn tilgħab bil-ġugarelli. Iċ-ċkejkna nstabet fi stat tajjeb ta' saħħa. Sa issa l-motiv għall-ħtif għad irid jiġi stabbilit. Terence Darrell Kelly ta' 36 sena se jkun akkużat bil-ħtif tagħha. Huwa qed jinżamm taħt sigurtà stretta f'ħabs f'Perth wara li hedded ġurnalist waqt li kien qed jitressaq il-Qorti. Fir-residenza ta' Kelly instabu ruxmata kollezzjonijiet ta' pupi tat-tfal. Intant, l-investigaturi reġgħu marru fil-post fejn instabet it-tifla biex jistabilixxu jekk kienx hemm terzi involuti. Huma qed jappellaw lin-nies li raw xi ħaġa jew kellhom kuntant mal-akkużat biex jagħtuhom l-informazzjoni.